钦定古今图书集成/明伦汇编/宫闱典/第107卷 > 阎显
## 钦定古今图书集成/明伦汇编/宫闱典/第107卷 > 阎显

按《后汉书后纪》：“安思阎皇后，讳姬，河南荥阳人也。祖
父章，永平中为尚书。章生畅，畅生后，元初三年，以后
父侍中畅为长水校尉，封北宜春侯，食邑五千户。四
年，畅卒，谥曰文侯，子显嗣。建光元年，邓太后崩，帝始
亲政事。显及弟景耀、晏并为卿校，典禁兵。延光元年，
更封显长社县侯，食邑万三千五百户，追尊后母宗”
为荥阳君。显、景诸子年皆童龀，并为黄门侍郎。后宠
既盛，而兄弟颇与朝权，后遂与大长秋江京、中常侍
樊丰等共谮皇太子保，废为济阴王。四年春，后从帝
幸章陵，帝道疾，崩于叶县。后、显兄弟及江京、樊丰等
谋曰：“今晏驾道次，济阴王在内，邂逅公卿立之，还为
大害。”乃伪云帝疾甚，徙御卧车，行四日，驱驰还宫。明
日，诈遣司徒刘喜诣郊庙社稷，告天请命。其夕乃发
丧。尊后曰“皇太后。”皇太后临朝，以显为车骑将军、仪
同三司。太后欲久专国政，贪立幼年，与显等定策禁
中，迎济北惠王子北乡侯懿立为皇帝。显忌大将军
耿宝，位尊权重，威行前朝，乃风有司奏“宝及其党与
中常侍樊丰、虎贲中”郎将谢恽、恽弟侍中笃，笃弟大
将军长史宓、侍中周广。阿母野王君王圣，圣女永，永
婿黄门侍郎樊严等更相阿党，互作威福，探刺禁省，
更为倡和，皆大不道。丰、恽、广皆下狱死，家属徙比景。
宓、严减死髡钳，贬宝为则亭侯，遣就国，自杀。王、圣母
子徙雁门。于是景为卫尉，耀城门校尉，晏执金吾，兄
弟权要，威福自由。少帝立二百馀日而疾笃，显兄弟
及江京等皆在左右。京引显屏语曰：“北乡侯病不解，
国嗣宜时有定。前不用济阴王，今若立之，后必当怨。
又何不早征诸王子，简所置乎！”显以为然。及少帝薨，
京白太后征济北、河间王子，未至，而中黄门孙程合
谋杀江京等，立济阴王，是为顺帝。显、景晏及党与皆
伏诛。